Resolució de 13 de juliol de 2016, d'estimació parcial de la Reclamació 47/2016
Informació relativa a la convocatòria de concurs de mèrits INT049-15 de Cap de Servei d'Administració de la Regió Policial de les Terres de l'Ebre.
La persona reclamant havia sol·licitat accedir als resultats d'un concurs de mèrits, al qual havia participat, per a la selecció d'un Cap de Serveis d'Administració de la Regió Policial de les Terres de l'Ebre.
Posteriorment, va ampliar la petició inicial.
La Direcció General de la Policia va estimar extemporàniament la sol·licitud d'informació presentada per la persona reclamant.
Finalment, formula la seva reclamació modificant els termes de la sol·licitud d'informació inicial i de la seva ampliació.
Concurs de mèrits, Personal, Provisió de llocs de treball, Resolució extemporània
L'article 39 de la Llei 19/2014, del 29 de desembre, de transparència, accés a la informació pública i bon govern (LTAIPBG) encomana a la GAIP vetllar pel compliment i les garanties del dret d'accés a la informació pública, amb plena independència orgànica i funcional, sense instruccions jeràrquiques de cap mena, cosa que ha de fer per mitjà d'actes i acords de caràcter tecnicojurídic.
Aquesta competència, d'acord amb l'article 3 de la llei indicada, comprèn l'exercici de les seves funcions en l'àmbit de l'Administració de la Generalitat de Catalunya.
En la mesura que la reclamació formulada té per objecte l'accés a una informació pública i que el seu destinatari és la Direcció General de Policia de la Generalitat de Catalunya, la GAIP és plenament competent per a resoldre-la.
Amb posterioritat a la presentació de la Reclamació, la Direcció General de la Policia, en data 7 de juny de 2016, va resoldre la sol·licitud d'accés a la informació i va reconèixer el dret de la persona reclamant, en què també concorre la condició d'interessat per haver participat en el procés selectiu, a obtenir la informació demanada, adjuntant l'informe proposta emès pel Subdirector General d'Administració i Serveis de data 21 de maig de 2015, que conté la valoració dels mèrits de les 14 persones que van participar en la convocatòria amb el detall de la puntuació obtinguda per cada una, per currículum i perfil professional, i la proposta de nomenament de la que havia obtingut la major puntuació.
Prèviament, amb suspensió del termini per a resoldre, el 9 de maig de 2016 la subdirectora general de Recursos Humans de la Direcció General de la Policia, s'havia adreçat a la persona reclamant per fer-li saber que, tota vegada que la informació interessada podia afectar els drets i interessos de les persones que s'havien presentat en aquell procés de selecció, procedirien a donar-los trasllat de la sol·licitud perquè poguessin presentar les al·legacions que consideressin oportunes.
Cap de les persones a les que es va donar trasllat de la sol·licitud d'informació es va oposar al lliurament de la informació sol·licitada i dues persones van manifestar la seva voluntat d'obtenir també els resultats del procés per proveir el lloc de cap del servei d'Administració de la Regió Policial Terres de l'Ebre.
En el termes de la resolució i de la documentació facilitada a la persona reclamant s'ha d'entendre que la seva sol·licitud d'accés a la informació ha estat satisfeta i que la seva reclamació ha quedat sense contingut.
En canvi, s'ha de desestimar la reclamació pel que fa a aquella informació que no s'havia demanat quan es va presentar la sol·licitud inicial d'accés.
Com es pot comprovar a continuació, la persona reclamant ha ampliat, al presentar la reclamació davant la GAIP, la informació a la qual vol tenir accés:
La GAIP s'ha manifestat en reiterades ocasions en el sentit que cal que hi hagi coincidència entre allò que és objecte de la sol·licitud d'informació i la reclamació presentada, de manera que si, com en el cas que ens ocupa, en la reclamació s'ha produït una ampliació de la informació respecte de la que havia estat objecte de les sol·licituds, allò que resulta procedent és desestimar la reclamació en la part que no havia estat plantejada abans (còpia de tot l'expedient).
Això no exclou que la persona reclamant pugui presentar una nova sol·licitud d'accés en què demani aquesta informació addicional al Departament.